Projekt **Unescova priložnost: STARA igr(ač)a ZA NOVO veselje**

S hitrim tempom življenja se je tudi življenje otrok zelo spremenilo. Stvari hitro zastarijo in postajajo otrokom nezanimive, na drugi strani pa so otroci zasuti z novostmi, ki so jim predstavljene tako, da so jim neizmerno všeč. Otrokom starši seveda želijo ugoditi, a so z izpolnjevanjem njihovih želja povezani tudi stroški.

Prav zato smo se na šoli odločili, da v okviru Unesca izvedemo projekt **menjave iger, igrač in športnih pripomočkov**, ki so še uporabni, a jih otroci ne uporabljajo več, ker so se jih naveličali.

Projekt **Unescova priložnost: STARA igr(ač)a ZA NOVO veselje** bo v šolskem letu 2019/2020 trajal od oktobra do maja. Nanj se lahko prijavite do vključno **7. oktobra 2019**, in sicer na e-naslov [lucija.levart@oszrece.si](mailto:lucija.levart@oszrece.si). Dejavnosti v okviru projekta (zamenjava iger, igrač, športnih pripomočkov, ki so se jih otroci/učenci naveličali, a so še vedno uporabni in zanimivi za koga drugega, spoznavanje in igranje iger, ki so jih nekoč igrali naši predniki) lahko v prostorih svojega zavoda izvedete kadar koli v času trajanja projekta, zaželeno pa je, da morda v mesecu oktobru, ko obeležujemo teden otroka, v božično-novoletnem času ali v tednu, ko praznujemo dan Zemlje (22. april). Najpozneje do **31. maja 2020** na navedeni e-naslov pošljite primere dobre prakse, fotoreportažo, poročilo z natančnimi podatki (mentorji in število sodelujočih otrok/učencev) oz. povezavo do spletnih strani, kjer si bo mogoče ogledati, kako je potekala zamenjava iger, igrač in športnih pripomočkov oz. kako ste se družili ob igri na vaši šoli/v vrtcu.

Projekt je namenjen predšolskim otrokom ter učencem razredne in predmetne stopnje. Nikoli namreč ni prezgodaj ali odveč, da mlade spodbudimo k premišljenemu ravnanju z materialnimi stvarmi in tako posledično privzgojimo pozitiven odnos do okolja in skrb zanj ter trajnostni način življenja.

Pred izvedbo projekta otroke/učence nagovorite, da lahko stara igrača nekomu prinese veliko veselja, spodbudite jih, da v šolo prinesejo igrače, igre in pripomočke, ki so se jih tudi sami naveličali in bi jih želeli zamenjati za druge. Prav tako lahko na dan izvedbe projekta skupaj z otroki obudite katero od že skoraj pozabljenih družabnih iger iz časa naših babic, dedkov in jo tako prenesete na poznejše rodove.

POMEMBNI DATUMI:

Na projekt se lahko prijavite do vključno **7. oktobra 2019**, in sicer na e-naslov [lucija.levart@oszrece.si](mailto:lucija.levart@oszrece.si). Prosim, da ob prijavi posredujete podatke, navedene v prijavnici.

Najpozneje do **31. maja 2020** na navedeni e-naslov pošljite evalvacijsko poročilo s podatki, ki jih boste navedli tudi ob prijavi (glej obrazec spodaj), primere dobre prakse, fotoreportažo, poročilo ali povezavo do spletnih strani, kjer si bo mogoče ogledati, kako je projekt potekal pri vas.

Zgrabite priložnost in preplavilo vas bo veselje!

PRIJAVNICA K PROJEKTU

**Unescova priložnost: STARA igr(ač)a ZA NOVO veselje**

Podatki o zavodu (ime, naslov, telefon, E-naslov):

Mentor (ime in priimek):

Število sodelujočih vrtčevskih otrok oz. učencev:

(Pri učencih navedite, v katerem razredu oz. triadi so.)